ಬಿಬಿಎಂಪಿ ವಿಭಜನೆ ಸೂಕ್ತ ಬೃಹತ್ ಬೆಂಗಳೂರು ಮಹಾನಗರ ಪಾಲಿಕೆಯನ್ನು ಬಿಬಿಎಂಪಿ ಸುಗಮ, ಸುಲಲಿತ ಹಾಗೂ ಪಾರದರ್ಶಕವಾದ ಆಡಳಿತದ ದೃಷ್ಟಿಯಿಂದ ವೈಜ್ಞಾನಿಕವಾಗಿ ವಿಭಜಿಸುವುದು ಸೂಕ್ತ. ಬೆಂಗಳೂರು ನಗರ ಈಗಾಗಲೇ ವಿಪರೀತ ಬೆಳೆದಿದೆ, ಇನ್ನೂ ಬೆಳೆಯುತ್ತಿದೆ. ಅದೇ ರೀತಿ ಬಿಬಿಎಂಪಿ ವ್ಯಾಪ್ತಿಯೂ ಅತಿ ವಿಸ್ತಾರವಾಗಿದೆ. ಮಹಾನಗರವನ್ನು ಆಮೂಲಾಗ್ರವಾಗಿ ಸುವ್ಯವಸ್ಥೆಗೆ ತರುವುದು ಅಸಾಧ್ಯವೆನಿಸುತ್ತಿದೆ. ಅಭಿವೃದ್ಧಿ ಹೆಸರಿನಲ್ಲಿ ಎಲ್ಲಿ ಏನೇನು ಆಗುತ್ತಿದೆಯೆಂಬುದೇ ಅರ್ಥವಾಗದಷ್ಟು ಎಲ್ಲವೂ ಗೋಜಲುಮಯವಾಗಿವೆ. ಅಕ್ರಮ, ಭ್ರಷ್ಟಾಚಾರಗಳು ತಡೆರಹಿತವಾಗಿವೆ. ಇಂತಹ ವಿಷಣ್ಣ ಪರಿಸ್ಥಿತಿಯಲ್ಲಿ ಚಿಕ್ಕ ಹಾಗೂ ಚೊಕ್ಕ ಆಡಳಿತ ವ್ಯವಸ್ಥೆ ಉಚಿತ. ಆಡಳಿತಾತ್ಮಕ ಕಾರಣದಿಂದ ಕೇವಲ ಐದು ತಾಲ್ಲೂಕುಗಳನ್ನೊಳಗೊಂಡು ವಿಜಯನಗರ ಎಂಬ ಒಂದು ಹೊಸ ಜಿಲ್ಲೆಯನ್ನೇ ರಚಿಸುವುದಾದರೆ, ಅದೇ ಉದ್ದೇಶದಿಂದ ಬೃಹತ್ ಮಹಾನಗರ ಪಾಲಿಕೆಯನ್ನೇಕೆ ವಿಭಜಿಸಬಾರದು? ಆರ್.ಎಸ್.ಅಯ್ಯರ್, ತುಮಕೂರು